**Melléklet**

**TERVEZET**

**TÁRSULÁSI MEGÁLLAPODÁS**

(egységes szerkezetben)

Az Alaptörvény 32. cikk (1) bekezdés k) pontjában foglalt felhatalmazás, valamint Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) IV. fejezetében foglaltak alapján az alábbi települési önkormányzatok képviselő-testületei feladat-ellátási kötelezettségük keretében a szociális igazgatásról és szociális ellátásokról szóló 1993. évi III. törvény (a továbbiakban: Szt.) 57. § (1) bekezdésében meghatározott szociális alapszolgáltatások közül a házi segítségnyújtás, a jelzőrendszeres házi segítségnyújtás, nappali ellátás szolgáltatásokról, valamint aaz Szt. 57. § (2) bekezdés a) pontjában meghatározott szakosított ellátások körében az ápolást, gondozást nyújtó intézmények, ezen belül idősek otthonának működtetéséről intézményfenntartó társulás útján gondoskodnak jelen társulási megállapodásban foglaltak szerint.

**I.**

**ÁLTALÁNOS RENDELKEZÉSEK**

**1. A Társulás neve:**

**teljes neve:** Szekszárd és Környéke Szociális Alapszolgáltatási és Szakosított Ellátási Társulás

**rövidített neve:** Szekszárd és Környéke Szociális Társulás

**2. A Társulás székhelye:** 7100 Szekszárd, Béla király tér 8.

**3. A Társulás tagjainak neve és székhelye:**

**Szekszárd Megyei Jogú Város Önkormányzata** (7100 Szekszárd, Béla király tér 8.) képviseli: Ács Rezső polgármester,

**Szálka Község Önkormányzata** (7121 Szálka, Petőfi S. u. 2.) képviseli: Pálfi János polgármester,

**Őcsény Község Önkormányzata** (7143 Őcsény, Fő u. 35.) képviseli: Fülöp János polgármester,

**Zomba Község Önkormányzata** (7173 Zomba, Fő tér 1.) képviseli: Szűcs Sándor polgármester,

**Bátaszék Város Önkormányzata** (7140 Bátaszék, Szabadság u. 4.) képviseli: dr. Bozsolik Róbert polgármester,

**Felsőnána Község Önkormányzata** (7175 Felsőnána, Rákóczi u. 2/A.) képviseli: Bognár László polgármester,

**Kéty Község Önkormányzata**  (7174 Kéty, Petőfi u.70.) képviseli: Gödrei Zoltán polgármester,

**Murga Község Önkormányzata** (7176 Murga, Szabadság u. 124.) képviseli: Felkl Márton polgármester,

**Alsónána Község Önkormányzata** (7147 Alsónána, Kossuth u. 27.) képviseli: Kis Istvánné polgármester,

**Alsónyék Község Önkormányzata** (7148 Alsónyék, Fő u. 1.) képviseli: Dózsa-Pál Tibor polgármester,

**Báta Község Önkormányzata** (7149 Báta, Fő u. 147.) képviseli: Huszárné Lukács Rozália Anna polgármester,

**Pörböly Község Önkormányzata** (7142 Pörböly, Óvoda u. 1.) képviseli: Sipos Lajos polgármester,

**Sárpilis Község Önkormányzata** (7145 Sárpilis, Béke tér 1.) képviseli: Figler János polgármester, valamint

**Várdomb Község Önkormányzata** (7146 Várdomb, Kossuth u. 117.) képviseli: Simon Csaba polgármester

**~~Tengelic Község Önkormányzata~~** ~~(7054 Tengelic, Rákóczi u. 11.) képviseli: Gáncs István polgármester,~~

**Szedres Község Önkormányzata** (7056 Szedres, Arany J. u. 2.) képviseli: Kovács János polgármester,

**Medina Község Önkormányzat** (7057 Medina, Kossuth u. 59.) képviseli: Vén Attila polgármester, valamint

**Tolna Város Önkormányzata** (7130 Tolna, Hősök tere 1.) képviseli: [Appelshoffer Ágnes](http://www.tolna.hu/szolgaltatas/kepviselo.php?mid=1484d82bf75938) polgármester

**4. A Társulás lakosságszáma**: **~~70.372~~ 68.038**

A társulást alkotó települések lakosságszámát a megállapodás 1. számú melléklete tartalmazza.

**5. A Társulási megállapodás időbeli hatálya:** a Társulás határozatlan időre jön létre.

**6. A Társulás bélyegzője:**

Szekszárd és Környéke Szociális Alapszolgáltatási és Szakosított Ellátási Társulás felirattal ellátott körbélyegző, közepén Magyarország címerével

**7. A Társulás jogállása:**

A Társulás jogi személy. Gazdálkodására a költségvetési szervek működésére vonatkozó szabályokat kell alkalmazni azzal, hogy a pénzügyi-számviteli, gazdálkodási, döntés előkészítési, végrehajtás szervezési feladatait Szekszárd Megyei Jogú Város Polgármesteri Hivatala (7100 Szekszárd, Béla király tér 8.) látja el.

**II.**

**A TÁRSULÁS CÉLJA**

A Társulás tagjai abból a célból, hogy Szekszárd Város kistérségének lakossága az önkormányzati közszolgáltatásokhoz minél teljesebb körben jusson hozzá, és az önkormányzatok e megállapodás keretében történő együttműködéssel minél teljesebben, forrásaik célszerű és optimális felhasználásával mind magasabb szintű ellátást és szolgáltatást biztosítsanak.

A Társulás tagjai szabad elhatározásukból, egyenjogúságuk tiszteletben tartásával, a kölcsönös előnyök és az arányos teherviselés céljából az Mötv. 13. § (1) bekezdés 8a. pontjában meghatározott szociális szolgáltatások és ellátások körében, az Szt. 57. §-ában meghatározott szociális alapszolgáltatási és szakosított ellátási feladataikat magas szakmai és ellátási színvonalon intézményi társulás útján kívánják megvalósítani.

**III.**

**A TÁRSULÁS TEVÉKENYSÉGI KÖRE, FELADAT- ÉS HATÁSKÖRE**

**1. A Társulás tevékenységi köre:**

**1.1. Szociális alapszolgáltatások ellátása** (Szt. 57. § (1) bekezdése):

a) házi segítségnyújtás: szociális segítés vagy személyi gondozás (Szt. 63. §)

Szociális segítés keretében biztosítani kell a lakókörnyezeti higiénia megtartásában való közreműködést, a háztartási tevékenységben való közreműködést, a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást, szükség esetén a bentlakásos szociális intézménybe történő beköltözés segítését.

Személyi gondozás keretében biztosítani kell a szociális segítés szerinti feladatok mellett az ellátást igénybe vevővel a segítő kapcsolat kialakítását és fenntartását, a gondozási és ápolási feladatok elvégzését.

1. jelzőrendszeres házi segítségnyújtás: biztosítja a saját otthonukban élő, egészségi állapotuk és szociális helyzetük miatt rászoruló időskorú, valamint fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából történő ellátást, illetve a segítséghez való hozzájutást (Szt. 65. §);
2. a 18. életévüket betöltött, egészségi állapotuk vagy idős koruk miatt szociális és mentális támogatásra szoruló, önmaguk ellátására részben képes személyek nappali ellátása, étkeztetése, szociális és mentális támogatása, szükség szerint egészségügyi ellátása. Segítségnyújtás hivatalos ügyeik intézésében, életvezetési problémák megoldásában. Biztosítja a szabadidő kulturált és hasznos eltöltését, a foglalkoztatást, a jog- és érdekvédelmet (Szt. 65/F. §-a (1) bekezdés a) pont);
3. a harmadik életévüket betöltött, önkiszolgálásra részben képes vagy önellátásra nem képes, de felügyeletre szoruló fogyatékos, illetve autista személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére, továbbá igény szerint megszervezi az ellátottak – ide nem értve az idős személyeket – napközbeni étkeztetését (Szt. 65/F. §-a (1) bekezdésének c) pontja).

**1.2. Szakosított ellátások** (Szt. 57. § (2) bekezdés a) pontja):

Ápolást, gondozást nyújtó intézmények, ezen belül idősek otthonának működtetése. Ennek keretében gondoskodik az Szt. 68. §, 68/A. §, valamint a 68/B. § szerinti idősotthoni ellátás feladatainak ellátásáról.

**2.** A Társulás alaptevékenységének államháztartási szakágazati és kormányzati funkció szerinti besorolását a hatályos jogszabályoknak megfelelő bontásban a társulási megállapodás 2. számú melléklete tartalmazza.

**3.** A Társulás, illetve az általa fenntartott intézmény által nyújtott szolgáltatások igénybevétele a tagok által jelzett igények szerint éves terv alapján történik.

**4.** **A Társulás szolgáltatásainak ellátási területe:**

**4.1.** **Házi segítségnyújtás**

**Ellátási területe:**

Szekszárd Megyei Jogú Város Önkormányzata,

Szálka Község Önkormányzata,

Őcsény Község Önkormányzata,

Zomba Község Önkormányzata

Kéty Község Önkormányzata

Murga Község Önkormányzata

Felsőnána Község Önkormányzata

Szedres Község Önkormányzata

~~Tengelic Község Önkormányzata~~

Medina Község Önkormányzata

**4.2. Jelzőrendszeres házi segítségnyújtás:**

**Ellátási területe:**

Szekszárd Megyei Jogú Város Önkormányzata,

Szálka Község Önkormányzata,

Őcsény Község Önkormányzata,

Zomba Község Önkormányzata,

Kéty Község Önkormányzata,

Murga Község Önkormányzata,

Felsőnána Község Önkormányzata,

Szedres Község Önkormányzata,

Medina Község Önkormányzata.

**4.3.** **18. életévüket betöltött, egészségi állapotuk vagy idős koruk miatt szociális és mentális támogatásra szoruló, önmaguk ellátására részben képes személyek nappali ellátása** (Szt. 65/F. § (1) bekezdés a) pont):

**Ellátási területe:**

Szekszárd Megyei Jogú Város Önkormányzata,

Szálka Község Önkormányzata,

Őcsény Község Önkormányzata,

Zomba Község Önkormányzata

Kéty Község Önkormányzata

Murga Község Önkormányzata

Felsőnána Község Önkormányzata

Szedres Község Önkormányzata

Medina Község Önkormányzata.

**4.4. A harmadik életévüket betöltött, önkiszolgálásra részben képes vagy önellátásra nem képes, de felügyeletre szoruló fogyatékos, illetve autista személyek részére biztosít ellátás** (Szt. 65/F. (1) bekezdés c) pont):

**Ellátási területe:**

Szekszárd Megyei Jogú Város Önkormányzata,

Szálka Község Önkormányzata,

Őcsény Község Önkormányzata,

Zomba Község Önkormányzata,

Kéty Község Önkormányzata,

Murga Község Önkormányzata,

Felsőnána Község Önkormányzata,

Szedres Község Önkormányzata,

Medina Község Önkormányzata;

Bátaszék Város Önkormányzata;

Alsónána Község Önkormányzata;

Alsónyék Község Önkormányzata;

Báta Község Önkormányzata;

Pörböly Község Önkormányzata;

Sárpilis Község Önkormányzata;

Várdomb Község Önkormányzata.

**4.5. Dr. Kelemen József Idősek Otthona és a Tolnai Idősek Otthona működési területe:**

**Ellátási területe az idősek benntlakásos ellátása vonatkozásában:**

Szekszárd Megyei Jogú Város Önkormányzata, Tolna Város Önkormányzata, illetve a társult települések közigazgatási területe.

**IV.**

**A KÖZÖS FENNTARTÁSÚ INTÉZMÉNNYEL KAPCSOLATOS RENDELKEZÉSEK**

**1. A közös fenntartású intézmény neve, székhelye, telephelyei:**

**1.1. Neve:** Szekszárd Megyei Jogú Város Szociális Központja

**Rövidített neve:** Szociális Központ

**1.2. Székhelye:** 7100 Szekszárd, Mérey u. 33-35.

**1.3. Telephelyei:**

**1.3.1. Dr. Kelemen József Idősek Otthona:**

7100 Szekszárd, Mérey u. 33-35.

7100 Szekszárd, Mérey u. 42.

7100 Szekszárd, Kadarka u. 74/a.

**1.3.2. Idősek Otthona**: 7130 Tolna, Bajcsy-Zsilinszky utca 73/7.

**1.3.3. Idősek Nappali ellátó intézményei:**

I. sz. Idősek Klubja – 7100 Szekszárd, Pollack utca 55.

II. sz. Idősek Klubja – 7100 Szekszárd, Mikes utca 1.

III. sz. Idősek Klubja – 7100 Szekszárd, Mérey utca 42.

IV. sz. Idősek Klubja – 7100 Szekszárd, Rákóczi u. 71.

**1.3.4. Fogyatékosokat ellátó nappali intézmény:**

7100 Szekszárd, Babits Mihály utca 17.

**2. A közös fenntartású intézménnyel kapcsolatos alapítói és irányítási jogok gyakorlása:**

**Alapító szerv neve:**

Szekszárd és Környéke Szociális Alapszolgáltatási és Szakosított Ellátási Társulás

**Fenntartó neve:**

Szekszárd és Környéke Szociális Alapszolgáltatási és Szakosított Ellátási Társulás

**Teljes jogkörrel rendelkező irányító szerv:** Társulási Tanács

**2.1. A Társulási Tanács által gyakorolt irányítási jogok:**

a) a Szociális Központ Szervezeti és Működési Szabályzatának jóváhagyása;

b) a Szociális Központ intézményvezetőjének kinevezés és felmentése (vezetői megbízás adása, visszavonása);

c) a költségvetési szerv tevékenységének törvényességi, szakszerűségi és hatékonysági ellenőrzése;

d) a jogszabályban meghatározott esetekben az intézmény döntéseinek előzetes és utólagos jóváhagyása;

e) a költségvetési szerv döntésének megsemmisítése, szükség szerint új eljárás lefolytatására való utasítás.

**2.2. A Társulási Tanács által gyakorolt egyéb feladat- és hatáskörök:**

1. dönt az intézmény alapító okiratáról és annak módosításáról;
2. dönt az intézmény átszervezéséről, megszüntetéséről, tevékenységi körének módosításáról, nevének megállapításáról;
3. meghatározza az intézmény költségvetését;
4. ellenőrzi az intézmény működésének törvényességét;
5. jóváhagyja az intézmény szakmai programját, valamint a szakosított ellátást nyújtó intézmény esetében a házirendet;
6. ellenőrzi a házirend, valamint a belső szabályzatok jogszerűségét;
7. ellenőrzi és évente egy alkalommal értékeli a szakmai munka eredményességét;
8. kivizsgálja a hozzá beérkező panaszokat és szükség esetén intézkedik a panaszt kiváltó okok megszüntetése iránt, és a megtett intézkedésről tájékoztatja a működést engedélyező szervet.

**2.3. A Társulási Tanács elnöke által gyakorolt irányítási jog:**

1. gyakorolja az egyéb munkáltatói jogokat az intézményvezető felett;
2. egyedi utasítás kiadása feladat elvégzésére vagy mulasztás pótlására;
3. a kezelésében lévő közérdekű adatok és közérdekből nyilvános adatok, valamint az irányítási hatáskörök gyakorlásához szükséges, törvényben meghatározott személyes adatok kezelése.

**3. Egyes alapítói, illetve irányítási jogok gyakorlására vonatkozó részletes rendelkezések**

**3.1.** A Szociális Központ alapító okiratát, valamint annak módosítását a Szekszárd és Környéke Szociális Alapszolgáltatási és Szakosított Ellátási Társulás, mint fenntartó adja ki.

A közösen fenntartott intézmény működését érintő lényeges döntés meghozatalához ki kell kérni az ellátottak országos érdekképviseleti szervezete területileg illetékes szervének véleményét. Lényeges döntéshozatalnak minősül különösen az intézmény megszüntetése, az intézményi típus, forma megváltoztatása (Szt. 92/B. § (1) bekezdés h) pontja).

**3.2.** A Társulás tagjai megállapodnak abban, hogy Szekszárd Megyei Jogú Város Önkormányzatának Közgyűlése alkot rendeletet a Szociális Központ tekintetében a személyes gondoskodást nyújtó ellátásokról, azok igénybevételéről, valamint a fizetendő térítési díjakról azzal, hogy a rendeletet a Társulási Tanács véleményezi (Szt. 92. § (1) bekezdésének b) pontja).

**3.3.** A szolgáltatástervezési koncepciót a Társulás készíti el (Szt. 92. § (3) bekezdése).

**3.4.** A Szociális Központ működéséről, a szakmai munka eredményességéről évente egy alkalommal az intézményvezető beszámolót készít.

**4. A közös fenntartású intézmény tekintetében a munkáltatói jogok gyakorlása**

**4.1.** A Szociális Központ egyszemélyi felelős vezetője az igazgató. Az igazgatót nyilvános pályázat útján, öt év határozott időtartamra a Társulási Tanács bízza meg Szekszárd Megyei Jogú Város Önkormányzata Közgyűlésének egyetértésével.

**4.2.** Az Idősek Otthona tolnai telephelyének vezetőjét az igazgató bízza meg Tolna Város Önkormányzata Képviselő-testülete véleményének kikérésével. Ez a rendelkezés vonatkozik a megbízás visszavonására és a fegyelmi jogkör gyakorlására is. Az Idősek Otthona tolnai telephelyének vezetője közalkalmazott, aki felett az egyéb munkáltatói jogokat az igazgató gyakorolja.

**4.3.** A Szociális Központ alkalmazottai felett a munkáltatói jogokat az igazgató személyesen gyakorolja. Az igazgató az Idősek Otthona tolnai telephelyének alkalmazásában álló munkavállalók felett a munkáltatói jogokat a telephely vezetőjének egyetértésével gyakorolja.

**V.**

**A TÁRSULÁS SZERVEZETE ÉS MŰKÖDÉSE**

**1. A Társulási Tanács**

A Társulás döntéshozó szerve a Társulási Tanács.

**1.1.** A Társulási Tanács tagjai a társult önkormányzatok képviselő-testületei által delegált tagok. A Társulási Tanács minden tagja a társulási megállapodás 1. számú mellékletében meghatározott lakosságszám szerinti szavazattal rendelkezik.

**1.2.** A Társulási Tanács alakuló ülését a társulás székhely települése önkormányzatának polgármestere hívja össze. A Társulási Tanács az alakuló ülésen választja meg minősített többséggel, nyílt szavazással tagjai sorából az elnököt. Az elnök személyére a Társulási Tanács bármely tagja javaslatot tehet.

**1.3. A Társulási Tanács elnöke:**

a) ellátja a Társulás képviseletét;

b) összehívja a Társulási Tanács ülését;

c) vezeti a tanácskozást;

d) gondoskodik a döntések végrehajtásáról;

e) éves szinten beterjeszti a tárgyévi költségvetést és munkatervet, valamint az előző évi beszámolót és zárszámadást.

**1.4.** A Társulási Tanács az elnök munkájának segítésére alelnököt választ. Azalelnök személyére az elnök tesz javaslatot. Az alelnök az elnököt, annak akadályoztatása esetén teljes jogkörrel helyettesíti.

**1.5.** A Társulási Tanács tisztújító ülését a helyi önkormányzati képviselők és polgármesterek általános választását követő harminc napon belül a társulás székhely települése önkormányzatának polgármestere hívja össze.

**2. Döntéshozatal, határozatképesség**

**2.1.** A Társulási Tanács akkor határozatképes, ha az ülésén legalább a szavazatok felével rendelkező tag jelen van.

**2.2.** A Társulási Tanács döntéseit határozattal fogadja el. A határozatokat az év elejétől kezdődően növekvő sorszámmal kell ellátni.

*A határozat teljes jelölése:* Szekszárd és Környéke Szociális Alapszolgáltatási és Szakosított Ellátási Társulás Társulási Tanácsának ..../ év (hó, nap) határozat

*A határozat rövidített jelölése:* …./év (hó, nap) TT határozat

**2.3.** A határozathozatalhoz legalább annyi tag egybehangzó szavazata szükséges, amely meghaladja a jelenlévő tagok szavazatainak felét és az általuk képviselt települések lakosságszámának egyharmadát (egyszerű többség).

**2.4. A Társulási Tanács kizárólagos hatáskörében dönt:**

1. elnökének, alelnökénekmegválasztásáról,
2. ~~a társulási megállapodás elfogadásának és módosításának, valamint a Társulás megszüntetésének kezdeményezéséről,~~
3. a szervezeti és működési szabályzat elfogadásáról,
4. költségvetés, zárszámadás elfogadásáról,
5. költségvetési intézmény, gazdálkodó szerv alapításáról, megszüntetéséről, átszervezéséről, intézmény, más szervezet közös alapításáról;
6. pályázat benyújtásáról;
7. vagyonról, a vagyonátadás feltételeiről.

**2.5.** Minősített többséghez legalább annyi tag egybehangzó szavazata szükséges, amely eléri a társulásban részt vevő tagok szavazatainak több mint a felét.

**2.6. Minősített többségű döntés szükséges:**

* + 1. Társulásból történő kizáráshoz;
    2. Társulás által benyújtandó, pénzügyi hozzájárulást igénylő pályázathoz;
    3. költségvetési szerv, gazdálkodó szervezet, nonprofit szervezet és egyéb szervezet alapításához, megszüntetéséhez, átszervezéséhez;
    4. a Társulási Tanács szervezeti és működési szabályzatának elfogadásához, módosításához;
    5. a közös fenntartású intézmény alapító okiratának módosításához;
    6. a Társulási Tanács hatáskörébe utalt választás, kinevezés, felmentés, vezetői megbízás adásához, illetőleg visszavonásához, fegyelmi eljárás megindításához, fegyelmi büntetés kiszabásához;
    7. költségvetés, zárszámadás elfogadásához.

**3. A Társulási Tanács működése:**

**3.1.** A Társulási Tanács ülését az elnök, akadályoztatása esetén az alelnök, együttes akadályoztatásuk esetén a korelnök hívja össze és vezeti. A Társulási Tanács ülésén a társult önkormányzatok jegyzői tanácskozási joggal részt vehetnek.

**3.2. A Társulási Tanács ülését össze kell hívni:**

a) a Társulási Tanács tagjai egynegyedének – napirendet is tartalmazó – indítványára, a javaslat kézhezvételétől számított tizenöt napon belül,

b) Tolna Megyei Kormányhivatal vezetőjének kezdeményezésére, a kezdeményezés kézhezvételétől számított tizenöt napon belül.

**3.3.** A Társulási Tanács ülései nyilvánosak.

**3.4.** A Társulási Tanács zárt ülést tart, illetve tarthat az Mötv. 46. § (2) bekezdésében meghatározott esetekben.

**3.5.** A Társulási Tanács üléseiről jegyzőkönyvet kell készíteni. A jegyzőkönyvnek tartalmaznia kell az Mötv. 52. § (1) bekezdésében foglaltakat.

**3.6.** A jegyzőkönyvet az elnök és a székhely település polgármesteri hivatalának jegyzője (a továbbiakban: jegyző) írja alá. A jegyzőkönyvet a jegyző az ülést követő 15 napon belül megküldi a Tolna Megyei Kormányhivatal vezetőjének.

**3.7.** A Társulási Tanács működésének részletes szabályait a Szervezeti és Működési Szabályzat tartalmazza.

**4. A Társulási Tanács munkaszervezeti feladatainak ellátása**

A Társulási Tanács munkaszervezeti feladatait (döntéseinek előkészítése, végrehajtás szervezése) Szekszárd Megyei Jogú Város Polgármesteri Hivatala (a továbbiakban: Polgármesteri Hivatal) látja el. Ennek keretében:

a) biztosítja a Társulás működéséhez (a Társulási Tanács, tisztségviselői feladatok ellátásához) szükséges tárgyi és személyi feltételeket;

b) előkészíti a Társulási üléseket (meghívók, előterjesztések előkészítése, postázása);

c) előkészíti a Társulási döntéseket és a tisztségviselők döntéseit, ellátja a társulási és tisztségviselői döntéshozatalhoz kapcsolódó nyilvántartási, sokszorosítási, postázási feladatokat;

d) ellátja a Társulás működésével, gazdálkodásával kapcsolatos nyilvántartási, iratkezelési feladatokat;

e) viseli az a)-d) pontokban meghatározott feladatellátáshoz kapcsolódó költségeket a társulási tagok és tisztségviselők telefonhasználata költségei kivételével;

f) gondoskodik a Társulás bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról (az államháztartásról szóló 2011. évi CXCV. törvény 6/C. § (2) bekezdés c) pontja);

g) elvégzi a Társulás, illetve intézménye belső ellenőrzését a Polgármesteri Hivatal belső ellenőre útján.

**VI.**

**A TÁRSULÁS KÖLTSÉGVETÉSE, A TAGOK KÖLTSÉGVISELÉSE**

**1. A Társulás költségvetése**

**1.1. A költségvetés megtervezése és végrehajtása:**

A Társulás költségvetéséből finanszírozza és látja el feladatait. A Társulás éves költségvetés alapján működik. A költségvetést a Társulási Tanács önállóan, költségvetési határozatban állapítja meg és a Polgármesteri Hivatal útján gondoskodik annak végrehajtásáról. Társulás az éves költségvetés részét képező havi bontású finanszírozási terv alapján gondoskodik az intézmény működéséhez szükséges pénzellátásról. A Társulás költségvetését és zárszámadását Szekszárd Megyei Jogú Város Polgármesteri Hivatalának jegyzője (a továbbiakban: jegyző) készti elő és a Társulási Tanács elnöke terjeszti elő a Társulási Tanács ülésére.

**2. A közös fenntartású intézmény költségvetése**

**2.1. Az intézményi költségvetés megtervezése**

Az intézmény költségvetése Társulás költségvetésének részét képezi, a Társulási Tanács által elfogadott költségvetési határozat tartalmazza. Az intézmény költségvetését a Polgármesteri Hivatal az intézményvezetővel történő egyeztetést követően megtervezi.

**2.2. Az intézményi költségvetés bevételei és megosztása:**

**2.2.1. Bevételek:**

a)   az éves költségvetési törvényben Szekszárd Megyei Jogú Város Önkormányzata részére meghatározott jelen megállapodás III. fejezet 4. pontjába foglalt egyes szociális és gyermekjóléti feladatok támogatására, valamint a települési önkormányzatok által biztosított egyes szociális szakosított ellátások, valamint a gyermekek átmeneti gondozásával kapcsolatos feladatok támogatására nyújtott állami támogatás;

b)  saját bevételek;

c) hazai, illetve európai uniós forrásból származó pályázati támogatások;

d) egyéb bevételek

**2.3. A költségek viselése és megosztása**

**2.3.1. A Társulás tagjainak pénzügyi hozzájárulása**

A Társulás tagjai saját hozzájárulásukat az elszámolással lezárt időszak adatai alapján a kormányzati funkciók szerinti feladatellátás arányában, előleg formájában biztosítják. Az előleg utalása a munkaszervezet által kiküldött értesítő levél alapján, két részletben, tárgyév március 31-ig és tárgyév szeptember 30-ig esedékes Társulás számlájára.

**2.3.2. Közvetlen költségek megosztása**

A Társulás tagjai az adott feladatellátással kapcsolatban a közigazgatási területükön végzett tevékenység során felmerülő költségeket viselik, ideértve a feladatellátást végzők rendszeres és nem rendszeres személyi juttatásait és annak járulékait, egyéb külső személyi juttatásokat, valamint a feladatellátással kapcsolatban felmerült dologi kiadásokat, egyéb tárgyi eszköz beszerzéseket és beruházásokat.

Az idősek otthonának működtetése során felmerülő költségek a társult településekről igénybe vevők száma alapján kerülnek megosztásra.

**2.3.3. Közvetett költségek megosztása**

a) A Társulás tagjai az intézményvezető és az adminisztrátor foglalkoztatásával kapcsolatos költségeket (személyi juttatás és járulékok) az intézmény összköltségvetésén belül az ellátott kormányzati funkcióra jutó költségek arányában viselik.

b) A Társulás működésével összefüggő munkaszervezeti feladatok ellátásában részt vevő gazdasági ügyintéző és könyvelő foglalkoztatásával kapcsolatos költségek az általuk ellátott intézmények költségvetési főösszege arányában, valamint a közös fenntartású intézményen belül a kormányzati funkcióra jutó költségek arányában, a gondozotti létszám alapján oszlik meg.

c) Az egyéb közvetett költségeket – különösen a költségvetés készítésével és az egyéb pénzügyi és számviteli feladatokkal, valamint a Társulás működésének igazgatási jellegű feladatokkal összefüggő személyi és dologi költségeket - Szekszárd Megyei Jogú Város Önkormányzata saját költségvetéséből finanszírozza.

**2.4. A költségvetési beszámoló és a pénzügyi elszámolás rendje**

**2.4.1. A költségvetési beszámoló**

Az év végi költségvetési beszámolót a tárgyévet követő évben Polgármesteri Hivatal elkészíti és legkésőbb a zárszámadással egyidejűleg a Társulás tagjainak megküldi.

**2.4.2. A pénzügyi elszámolás rendje**

A pénzügyi elszámolást a Polgármesteri Hivatal a zárszámadást követően az előző évi tényadatok ismeretében, legkésőbb július 15-ig elkészíti, ezt követően eljuttatja a Társulás tagjai részére.

Amennyiben a pénzügyi elszámolás eredményeként finanszírozási hiány keletkezik, a hiány kiegyenlítéséhez szükséges pénzösszegeket a Társulás tagjai a 2.3. pont szerinti elvek alapján megállapított kötelezettségüknek megfelelően fizetik. Amennyiben a pénzügyi elszámolás eredménye többletet mutat, az a fent leírtak szerint illeti meg a Társulás tagjait.

A hozzájárulási hiányt a Társulás tagjai nyolc napon belül kötelesek átutalni a Társulásnak, a hozzájárulási többletet a Társulás nyolc napon belül köteles visszautalni a Társulás tagjainak.

Késedelmes utalás esetén a Társulás a mindenkori jegybanki kamat kétszeresét számíthatja fel késedelmi pótlékként.

**2.5. Nem teljesítés esetén irányadó eljárás**

**2.5.1.** Amennyiben Társulás valamely tagja pénzügyi hozzájárulási kötelezettségének, illetve jelen megállapodás céljainak megvalósítása érdekében vállalt egyéb fizetési kötelezettségének teljesítését illetően tizenöt napot meghaladó késedelembe esik, és a Társulás elnöke egyszeri írásbeli felszólításának kézbesítésétől számított tizenöt napon belül sem egyenlíti ki tartozását, a határidő eredménytelen elteltét követő tíz napon belül - az Mötv. 93. § 9. pontja alapján – a Társulás jogosult és köteles a követelést beszedési megbízással érvényesíteni.

**2.5.2.** A Társulás tagjai megállapodnak abban, hogy a Társulás által inkasszóval beszedett összegből a Társulás irányába követeléssel (túlfizetéssel) rendelkező tagot kell kifizetni.

**2.5.3.** A beszedési megbízás eredménytelensége esetén Társulás a követelést bírósági úton érvényesíti.

**2.5.4.** A Társulás tagjaivállalják, hogy a beszedési megbízásra felhatalmazó nyilatkozatukat jelen megállapodás elválaszthatatlan 3. számú mellékletében szereplő tartalommal számlavezető hitelintézetüknél megteszik és azt a Társulás felé a nyilatkozat egy eredeti példányának megküldésével igazolják jelen megállapodás kézbesítésétől számított nyolc napon belül.

**VII.**

**A TÁRSULÁS VAGYONA, A TULAJDONOSI JOGOK ÉS KÖTELEZETTSÉGEK GYAKORLÁSA**

**1.** A Társulás tagjainak tulajdona:

a) A Társulás tagjai megállapodnak abban, hogy a közös fenntartású intézmény ingatlan és ingó vagyona továbbra is az egyes tagönkormányzatok kizárólagos tulajdonában maradnak.

b) Szekszárd Megyei Jogú Város Önkormányzata térítésmentesen biztosítja a Szociális Központ működéséhez szükséges ingatlanokat Szekszárd Megyei Jogú Város területén azok jelenlegi berendezési és felszerelési tárgyaival együtt azzal, hogy jelen megállapodás az ingatlanok és a meglévő ingóságok tulajdonjogi helyzetét nem érinti. Az ingatlanok fenntartásával, karbantartásával, rendeltetésszerű használatra alkalmas üzemeltetésével járó feladatok – fűtés, világítás, takarítás – kapcsolatos teendők megvalósításáról az intézmény költségvetése útján Szekszárd Megyei Jogú Város Önkormányzata gondoskodik.

c) Az Idősek Otthona tolnai telephelyének épületei és a berendezési, felszerelési tárgyak Tolna Város Önkormányzatának kizárólagos tulajdonát képezik. Az ingatlan fenntartásával, üzemeltetésével, karbantartásával kapcsolatos költségeket a Társulás az intézmény költségvetése terhére biztosítja.

d) A Társulás tagjai vállalják, hogy a helyszíni feladatteljesítés esetén az ahhoz szükséges, rendeltetésszerű működésre alkalmas helyiséget saját költségükön biztosítják a Szociális Központ munkatársai számára a vállalt feladatok teljesítése érdekében és finanszírozzák annak fenntartását.

e) A Társulás tagjai a feladatok ellátása érdekében ingóságok (eszközök, berendezési tárgyak, gépjármű, stb.), továbbá ingatlanra vonatkozó jogok átengedésével is hozzájárulhatnak az eredményes működéshez. Az átengedés feltételeit a tag és a Társulás közötti külön megállapodás tartalmazza.

f) A társult települések közigazgatási területén működtetett jelzőrendszeres házi segítségnyújtás jelzőkészülékei Szekszárd Megyei Jogú Város Önkormányzata tulajdonát képezik.

**2. Felújítás, beruházás**

**2.1.** Amennyiben a tagönkormányzat a tulajdonát képező, feladatellátást szolgáló vagyont érintő fejlesztést saját, illetve külső forrásból (hazai vagy európai uniós forrás) valósít meg, az ilyen jogcímen keletkező vagyonnövekmény, valamint a vagyon szaporulata kizárólag a tulajdonos önkormányzatot illeti meg, ő jogosult és köteles azt a vonatkozó jogszabályi előírásoknak megfelelően nyilvántartani, valamint az ezekkel kapcsolatos beszerzések során felelősséggel tartozik a közbeszerzésre vonatkozó jogszabályok betartásáért.

**2.2.** Amennyiben a 2.1. pont szerinti támogatásra a Társulás nyújtja be a pályázatot, de a beruházás, fejlesztés valamely tagönkormányzat közigazgatási területén valósul meg, melynek pénzügyi fedezetét kizárólag a beruházással, fejlesztéssel érintett tagönkormányzat biztosítja, a keletkező vagyonnövekmény és annak szaporulata az érintett tagönkormányzatot a fenntartási időszak lejártát követően illeti meg. Amennyiben a fejlesztéshez több önkormányzat is hozzájárul, pénzügyi hozzájárulásuk arányában részesülnek a vagyonnövekményből.

**3.** **A Társulás gazdálkodó tevékenysége:**

A Társulás gazdálkodó szervezetet alapíthat, illetve vállalkozásban vehet részt, azonban felelőssége nem haladhatja meg vagyoni hozzájárulásának mértékét.

**VIII.**

**A TÁRSULÁS MŰKÖDÉSÉNEK ELLENŐRZÉSE**

**1. Belső ellenőrzés**

a) A Társulás működésének ellenőrzése a belső ellenőrzés keretében történik. Az éves ellenőrzési tervet a Társulási Tanács az előző év december 31. napjáig hagyja jóvá.

b) A Társulás tagjai – az általuk delegált képviselők útján – gazdasági és célszerűségi szempontból ellenőrizhetik Társulás működését. A lefolytatott ellenőrzésről jegyzőkönyvet kell felvenni, melyet meg kell küldeni a Társulási Tanács elnökének, valamint Társulás tagjainak.

**2. Gazdálkodás ellenőrzése**

A Társulás gazdálkodását az Állami Számvevőszék, valamint a jogszabály által arra feljogosított szervezetek ellenőrzik.

**3. Törvényességi ellenőrzés**

A Társulás működése felett a Tolna Megyei Kormányhivatal törvényességi felügyeletet gyakorol.

**4. Beszámoló készítése**

**4.1. Társulási Tanács beszámolója**

A Társulási Tanács elnöke minden év május 31-ig beszámol a Társulási Tanácsnak a Társulás előző évi tevékenységéről, pénzügyi helyzetéről, a társulási cél megvalósulásáról. A beszámolót a Társulás valamennyi tagjának meg kell küldeni.

**4.2. Intézményvezetői beszámoló**

A Szociális Központ működéséről, a szakmai munka eredményességéről évente egy alkalommal, július 30-ig az intézményvezető beszámolót készít, amelyet a Társulás Tanács elnöke a Társulási Tanács elé terjeszt jóváhagyás céljából. A beszámolót a Társulás tagjai részére is meg kell küldeni.

**IX.**

**A TÁRSULÁSI MEGÁLLAPODÁS MÓDOSÍTÁSA, CSATLAKOZÁS, KIVÁLÁS, KIZÁRÁS**

**1. A társulási megállapodás módosítása**

**1.1.** A társulási megállapodás módosítását Társulás bármely tagja kezdeményezheti a Társulási Tanács felé írásban, az erről szóló, indokolást is tartalmazó képviselő-testületi határozat megküldésével. A kezdeményezéssel kapcsolatban a Társulási Tanács következő ülésén javaslatot fogad el, melyet – a kezdeményezéssel együtt – megküld Társulás valamennyi tagjának. A Társulás tagjai a társulási megállapodás módosításáról a javaslat kézbesítésétől számított 60 napon belül döntenek. A módosításhoz a Társulás tagjai mindegyikének minősített többséggel hozott döntése szükséges.

**1.2.**  A társulási megállapodást a Társulás tagjai a helyi önkormányzati általános választásokat követő hat hónapon belül felülvizsgálják.

**2. Csatlakozás**

**2.1.** A Társuláshoz csatlakozni csak a naptári év első napjával lehet. A csatlakozás iránti kérelmet a Társulási Tanács Elnökéhez kell benyújtani.

**2.2.** A csatlakozásról szóló döntést legalább hat hónappal korábban, minősített többséggel kell meghozni és arról a Társulási Tanácsot értesíteni kell.

**2.3.** A csatlakozni kívánó önkormányzat nyilatkozik arról, hogy:

a) településén mely feladat(ok) ellátását kívánja a közös fenntartású intézménnyel biztosítani;

b) Társulás céljait elfogadja;

c) Jelen megállapodásban foglaltakat magára nézve kötelezőnek ismeri el.

**2.4.** A Társuláshoz történő csatlakozáshoz való hozzájárulásról a Társulásban részt vevő valamennyi települési önkormányzat képviselő-testületének minősített többséggel hozott döntése szükséges.

**2.5.** A csatlakozó önkormányzat által a Társulásnak fizetendő pénzbeli hozzájárulásról, illetőleg a felajánlott vagyontárgyak (vagyoni értékű jogok) átvételéről a Társulási Tanács dönt.

**3. Kiválás, kizárás**

**3.1. Kiválás**

A társulásból kiválni a naptári év utolsó napjával lehet. A kiválásról szóló döntést legalább 6 hónappal korábban, minősített többséggel kell meghozni és arról a Társulási Tanácsot értesíteni kell.

**3.2. Kizárás**

A Társulási Tanács minősített többséggel elfogadott határozatával a naptári év utolsó napjával kizárhatja a Társulás azon tagját, amely e megállapodásban foglalt kötelezettségének ismételt felhívásra határidőben nem tett eleget. A kizárást a Társulás bármely tagja kezdeményezheti.

**X.**

**A TÁRSULÁS MEGSZŰNÉSE**

**1. A Társulás megszűnik:**

a) ha a törvényben szabályozott megszűnési feltétel megvalósult;

b) ha a társulás tagjai minősített többséggel azt elhatározzák;

c) a törvény erejénél fogva;

d) a bíróság jogerős döntése alapján.

**2.**  **Vagyoni elszámolás**

A Társulás megszűnése, illetve kiválás, kizárás esetén a Társulás tagjai kötelesek egymással elszámolni.

**2.1. A vagyonfelosztás elvei:**

a) A használatba adott ingatlanokat, meglévő ingóságokat a tulajdonos birtokába kell adni;

b) Az ingóságokat természetben kell kiadni, ennek hiányában pénzben megváltani;

c) Amennyiben hazai vagy európai uniós támogatás elnyerésére Társulás nyújtja be a pályázatot, de a beruházás, fejlesztés Társulás egyik (érintett) tagjának közigazgatási területén valósul meg, és annak pénzügyi fedezetét kizárólagosan Társulás érintett tagja biztosította, a keletkező vagyonnövekmény és annak szaporulata Társulás érintett tagját illeti meg. Ha a hazai, európai uniós vagy egyéb külső forrásból és a tagok vagyoni hozzájárulásából keletkezett vagyoni elemek egymástól már nem különíthetők el, a vagyon és annak szaporulata a tagokat pénzügyi hozzájárulásuk arányában illeti meg.

A vagyonfelosztás elveit a már megvalósult és a folyamatban lévő beruházásokra, felújításokra is alkalmazni kell.

**2.2. Határidő:**

Az elszámolás tekintetében a megszűnés, illetőleg a kiválás, kizárás hatályosulásának időpontját követő három hónapon belül kell megállapodni.

**XI.**

**VEGYES ÉS ZÁRÓ RENDELKEZÉSEK**

**1.** Jelen társulási megállapodás 2019. január 1. napján lép hatályba. Ezzel egyidejűleg hatályát veszti a….. kelt, … iktatószámú társulási megállapodás.

**2.** Az adataikban történő változásról Társulás tagjai tizenöt napon belül kötelesek egymást tájékoztatni.

**3.** A Társulás tagjai a jelen megállapodás értelmezésével, illetve teljesítésével kapcsolatos jogvitáikat a Szekszárdi Közigazgatási és Munkaügyi Bíróság illetékességi körébe utalják.

**4.** Társulásból kiválás, kizárás, illetve a bírósági eljárás kezdeményezését megelőzően legalább nyolc nappal Társulás tagjai kötelesek a vitás kérdésekre vonatkozó álláspontjaikat egyeztetni, melyről jegyzőkönyv készül.

**5.** Az egyeztetés sikertelensége esetén a kiválás, kizárás a megállapodás IX. fejezet 3. pontjában meghatározott módon megtörténhet, illetve a vitás kérdés a bíróság elé terjeszthető.

**6.** Jelen megállapodásban nem szabályozott kérdésekben a vonatkozó jogszabályok rendelkezései, valamint a Társulás Szervezeti és Működési Szabályzatának rendelkezései az irányadók.

Felek a jelen társulási megállapodást annak elolvasását, tartalmának megismerését és együttes értelmezését követően a társulásban részt vevő települések képviselő-testületeinek nevében – mint akaratukkal mindenben megegyezőt – saját kezű aláírással látják el.

**Szekszárd, 2018. november …**

|  |  |
| --- | --- |
| *Szekszárd Megyei Jogú Város Önkormányzata* | *Szálka Község Önkormányzata* |
| *Ács Rezső polgármester* | *Pálfi János polgármester* |

|  |  |
| --- | --- |
| *Őcsény Község Önkormányzata* | *Zomba Község Önkormányzata* |
| *Fülöp János polgármester* | *Szűcs Sándor polgármester* |

|  |  |
| --- | --- |
| *Bátaszék Város Önkormányzata* | *Felsőnána Község Önkormányzata* |
| *dr. Bozsolik Róbert polgármester* | *Bognár László polgármester* |

|  |  |  |  |
| --- | --- | --- | --- |
| *Kéty Község Önkormányzata* | *Murga Község Önkormányzata* |  | *Kéty Község Önkormányzata* |
| *Gödrei Zoltán polgármester* | *Felkl Márton polgármester* |  | *Gödrei Zoltán polgármester* |

|  |  |
| --- | --- |
| *Alsónána Község Önkormányzata* | *Alsónyék Község Önkormányzata* |
| *Kis Istvánné Csele Julianna polgármester* | *Dózsa-Pál Tibor polgármester* |

|  |  |
| --- | --- |
| *Báta Község Önkormányzata* | *Sárpilis Község Önkormányzata* |
| *Huszárné Lukács Rozália polgármester* | *Figler János polgármester* |

|  |  |
| --- | --- |
| *Pörböly Község Önkormányzata* | *Várdomb Község Önkormányzata* |
| *Sipos Lajos polgármester* | *Simon Csaba polgármester* |

|  |  |
| --- | --- |
| *Szedres Község Önkormányzata* | *Medina Község Önkormányzata* |
| *Kovács János polgármester* | *Vén Attila polgármester* |

|  |
| --- |
| *Tolna Város Önkormányzata* |
| [*Appelshoffer Ágnes*](http://www.tolna.hu/szolgaltatas/kepviselo.php?mid=1484d82bf75938) *polgármester* |

**Záradék:**

A Szekszárd és Környéke Szociális Alapszolgáltatási és Szakosított Ellátási Társulás társulási megállapodását a Társulás tagjait alkotó önkormányzatok képviselő-testületei az alábbi határozatokkal hagyták jóvá:

**Szekszárd Megyei Jogú Város Önkormányzata ... (...) határozat**

**Szálka Község Önkormányzata ... (...)határozat**

**Őcsény Község Önkormányzata ... (...) határozat**

**Zomba Község Önkormányzata ... (...) határozat**

**Bátaszék Város Önkormányzata ... (...) határozat**

**Felsőnána Község Önkormányzata ... (...) határozat**

**Kéty Község Önkormányzata ... (...) határozat**

**Murga Község Önkormányzata ... (...) határozat**

**Alsónána Község Önkormányzata ... (...) határozat**

**Alsónyék Község Önkormányzata ... (...) határozat**

**Báta Község Önkormányzata ... (...) határozat**

**Pörböly Község Önkormányzata ... (...) határozat**

**Sárpilis Község Önkormányzata ... (...) határozat**

**Várdomb Község Önkormányzata ... (...) határozat**

**Szedres Község Önkormányzata ... (...) határozat**

**Medina Község Önkormányzata ... (...) határozat**

**Tolna Város Önkormányzata ... (...) határozat**

**Szekszárd, 2018. december …**

**Ellenjegyzem:**

**dr. Molnár Kata**

**jegyző**

**1. számú melléklet**

**A TÁRSULÁST ALKOTÓ TELEPÜLÉSEK LAKOSSÁGSZÁMA**

**2014. évi adatok**

**1. Szekszárd Megyei Jogú Város Önkormányzata 34.040**

**2. Szálka Község Önkormányzata 630**

**3. Őcsény Község Önkormányzata 2473**

**4. Zomba Község Önkormányzata 2149**

**5. Bátaszék Város Önkormányzata 6627**

**6. Felsőnána Község Önkormányzata 650**

**7. Kéty Község Önkormányzata 700**

**8. Murga Község Önkormányzata 71**

**9. Alsónána Község Önkormányzata 733**

**10. Alsónyék Község Önkormányzata 801**

**11. Báta Község Önkormányzata 1761**

**12. Sárpilis Község Önkormányzata 715**

**13. Pörböly Község Önkormányzata 589**

**14. Várdomb Község Önkormányzata 1242**

**~~15. Tengelic Község Önkormányzata 2334~~**

**16. Szedres Község Önkormányzata 2321**

**17. Medina Község Önkormányzata 813**

**18. Tolna Város Önkormányzata 11.723**

**Összesen:  ~~70.372~~**

**68.038**

**2. számú melléklet**

**A TÁRSULÁS ALAPTEVÉKENYSÉGÉNEK**

**ÁLLAMHÁZTARTÁSI SZAKÁGAZAT ÉS KORMÁNYZATI FUNKCIÓ SZERINTI BESOROLÁSA**

**Alaptevékenységének szakágazat szerinti meghatározása:**

**873000** Idősek, fogyatékosok bentlakásos ellátása

**Alaptevékenységének kormányzati funkció szerinti besorolása:**

**041231** Rövid időtartamú közfoglalkoztatás

**041232** Start-munka – Téli közfoglalkoztatás

**041233** Hosszabb időtartamú közfoglalkoztatás

**041236** Országos közfoglalkoztatási program

**041237** Közfoglalkoztatási mintaprogram

**101221** Fogyatékossággal élők nappali ellátása

**102023** Időskorúak tartós bentlakásos ellátása

**102024** Demens betegek tartós bentlakásos ellátása

**102031** Idősek nappali ellátása

**102032** Demens betegek nappali ellátása

**107051** Szociális étkeztetés

**107052** Házi segítségnyújtás

**107053** Jelzőrendszeres házi segítségnyújtás

**3. számú melléklet**

**FELHATALMAZÁS**

………………………………….

A hitelintézet neve és címe

A Szekszárdon, ………év ……………………hó ………………..napján kelt Szekszárd és Környéke Szociális Alapszolgáltatási és Szakosított Ellátási Társulást létrehozó társulási megállapodás VI. fejezet 2.5.4. pontja alapján ……………………….…………....... Önkormányzata (……… ……………………………………………………………., ………………...u………..sz., , képviseli…………………………... polgármester), felhatalmazza Szekszárd és Környéke Szociális Alapszolgáltatási és Szakosított Ellátási Társulást (székhelye: 7100 Szekszárd, Béla király tér 8.; bankszámlaszáma: OTP Bank Nyrt. 11746005-15820653; képviseli: Dr. Tóth Gyula elnök), mint jogosultat, hogy a társulási megállapodásból eredő lejárt követelését a (az) ……………………………………......................................... -nál/nél vezetett ………………………………….. pénzforgalmi jelzőszámú számlája terhére külön engedély, vagy nyilatkozat nélkül beszedési megbízással érvényesíthesse a Ptk. szerinti elévülési határidőn belül.

A számlatulajdonos kötelezettséget vállal arra, hogy amennyiben a fenti számlát megszűnteti, új számlát nyit, erről a tényről és annak adatairól Szekszárd és Környéke Szociális Alapszolgáltatási és Szakosított Ellátási Társulást írásban tájékoztatja, továbbá az új számlára új felhatalmazást nyújt be a hitelintézet felé.

Jelen felhatalmazás visszavonásig érvényes, mely visszavonás a számlatulajdonos és a beszedési megbízás jogosultjának közösen tett nyilatkozatával lehetséges.

Kelt: ………………………………., …………év ……………………hó …….. nap

…………………………………………………………….

A számlatulajdonos cégszerű aláírása és bélyegzője

Záradék:

A felhatalmazást nyilvántartásba vettük, és vállaljuk, hogy beszedési megbízás visszavonása csak a számlatulajdonos és a jogosult közösen tett nyilatkozatával történhet.

………………………………………………………………

A hitelintézet cégszerű aláírása és bélyegzője